### Beslutningstema

Under dette punkt beslutter Klima-, Vækst- og Udviklingsudvalget, hvordan den administrative behandling af vedvarende energi-ansøgninger skal fremlægges til Kommunalbestyrelsen i marts 2022.

### Historik

Kommunalbestyrelsen fastsatte den 31. marts 2021 ansøgningsfristen for anden runde af vedvarende energi-ansøgninger til 15. december 2021.

### Sagsfremstilling

Kommunalbestyrelsen godkendte den 30. september 2020 en politisk guideline for vedvarende energiprojekter i Tønder Kommune, der er udarbejdet af den politiske arbejdsgruppe for vedvarende energi. Guidelinen opstiller de politiske forventninger til de projekter, der evt. skal fremmes, herunder beskrives i guidelines de overordnede principper og vurderingskriterier for den politiske stillingtagen samt dokumentationskrav til ansøgere.

I første ansøgningsrunde blev der behandlet 15 ansøgninger. Ansøgningerne blev af forvaltningen indarbejdet i et oversigtsskema og de enkelte ansøgninger og deres bilag blev samlet i en PDF-fil og fremsendt til kommunalbestyrelsen (se bilag A). Oversigtsskemaet var tematiseret efter guideline for vedvarende energi projekter og teksten til de enkelte felter, blev kopieret direkte over i skemaet. Længden og sproget af den kopierede tekst var meget varierende og afhang af, hvor præcist ansøger havde forholdt sig til guidelinen.

I anden ansøgningsrunde er der modtaget 24 VE ansøgninger, fordelt på 15 solcelleanlæg, 6 vindmølleanlæg og 3 hybridanlæg. De modtagne ansøgninger varierer igen i længde og sprog og følger helt eller delvis den udsendte guideline. Benyttes samme metode som i første runde, dvs. der udarbejdes et oversigtsskema med kopieret tekst, medfører det et endnu større oversigtsskema, der naturligvis kan underopdeles og grupperes i enheder, eksempel arealstørrelse osv., for at skabe et overblik.

Forvaltningen har derfor udarbejdet et alternativ for at gøre skemaet og sagsfremstillingen mere overskuelig (se bilag B - her er der indsat tre eksempler, der skal illustrere bredden og dybden i de modtagne ansøgninger).

Alternativet består af tre dokumenter:

* læsevejledning,
* et oversigtsskema med ja/nej svarmuligheder
* et sammendrag, som forvaltningen udarbejder for hver af de enkelte ansøgninger.

Oversigtsskemaet og sammendraget er tematiseret efter de godkendte guidelines.

Derudover er de enkelte ansøgninger og deres bilag samlet separate filer (en pr. ansøgning) sendt til Kommunalbestyrelsen d. 3. januar 2021.

I forlængelse af udvalgets beslutning vil forvaltningen fremlægge materialet til behandling i Kommunalbestyrelsen i marts 2022.

### Økonomi

Sagen er ikke forbundet med udgifter, der kræver særskilt stillingtagen.

### Lovgrundlag

Forvaltningsloven

### Fagchefen for Teknik og Plan indstiller,

at forvaltningens alternative oplæg til skematisering godkendes

### Beslutning

Indstillingen godkendt, idet udvalget beder om en tidsplan for den videre proces for behandlingen af de modtagne ansøgninger. Udvalget ønsker tilføjelse af flere sammenlignelige parametre i skemaet, såfremt de er mulige at udlede af ansøgningerne.